1. ปัจจัยความเสี่ยง

 ความเสี่ยงที่อาจจะมีผลกระทบต่อการดำเนินงานของบริษัทสามารถสรุปได้ดังนี้

ความเสี่ยงในการดำเนินธุรกิจ

รายรับของบริษัทส่วนใหญ่มาจากการจำหน่ายเครื่องใช้ไฟฟ้าภายในบ้าน รถจักรยานยนต์ จักรเย็บผ้า
และโทรศัพท์เคลื่อนที่ ซึ่งล้วนแต่เป็นสินค้าที่มีการแข่งขันกันสูงแต่เนื่องจากกลยุทธ์ในการจำหน่าย
ช่องทางการจัดจำหน่ายที่แตกต่างจากคู่แข่ง และการกระจายเขตของการขายออกไปทั่วประเทศ
จึงทำให้บริษัทสามารถรักษากลุ่มของลูกค้าของบริษัทไว้ได้
ถึงกระนั้นก็ดียอดการจำหน่ายของบริษัทก็ยังต้องขึ้นอยู่กับอำนาจซื้อของผู้บริโภค
ซึ่งแปรผันโดยตรงกับการเติบโตทางเศรษฐกิจของประเทศ
จึงทำให้บริษัทต้องมีการพัฒนาถึงผลิตภัณฑ์และบริการ
เพื่อตอบสนองความต้องการของลูกค้าตลอดเวลาอันได้แก่
การวางแผนที่จะให้บริการสินเชื่อส่วนบุคคล (PERSONAL LOANS)
บริษัทได้วางแผนในการดำเนินการอย่างรอบคอบ ด้วยการจำกัดวงเงิน ระยะเวลา
วัตถุประสงค์การกู้ยืม และประเภทของลูกค้าที่จะให้สินเชื่อดังกล่าว พร้อมทั้งให้มีหลักประกัน เช่น
ทะเบียนรถจักรยานยนต์ เป็นต้น

ความเสี่ยงด้านลูกหนี้

เนื่องจากบริษัทมีการจำหน่ายสินค้าแบบเช่าซื้อ (Hire Purchase) มาเป็นเวลานาน
จนทำให้บริษัทมีระบบในการควบคุม ดูแลบัญชีเช่าซื้อเหล่านั้นได้อย่างรัดกุม
อีกทั้งบัญชีเหล่านั้นได้มีการกระจายความเสี่ยงออกไป (Risk Diversification) ถึงประมาณ 4
แสนบัญชี เพื่อให้บริษัทสามารถแข่งขันได้ บริษัทจึงได้จัดให้มีการปลอดเงินมัดจำงวดแรก (No Down
Payment)
สำหรับผลิตภัณฑ์ที่บริษัทพิจารณาแล้วเห็นว่ามีความเสี่ยงน้อยมากที่ลูกค้าซื้อไปแล้วจะยกเลิกการขาย
อีกทั้งถ้าลูกค้ายกเลิกการขายหรือหยุดชำระเงิน
บริษัทสามารถที่จะเรียกร้องความเสียหายจากการใช้ผลิตภัณฑ์ของลูกค้าได้
ตามสัญญาที่ทำขึ้นก่อนการเจรจาซื้อขายอย่างยุติธรรม

ความเสี่ยงในการผลิต

  เนื่องจากสินค้าส่วนใหญ่ที่บริษัทจำหน่ายมาจากการจ้างผลิตแบบ OEM (Original Equipment
  Manufacturer) จึงต้องอาศัยผู้ผลิตโดยตรงในการได้มาของสินค้าที่จำหน่าย
  บริษัทจึงได้มีการติดต่อกับผู้ผลิตหลายราย ไม่เจาะจงเฉพาะรายใดรายหนึ่ง ในการดำเนินธุรกิจ
  เพื่อไม่ให้การผลิตของบริษัทถูกผูกขาดโดยผู้ผลิตรายใดรายหนึ่ง
  อีกทั้งทำให้เกิดอำนาจต่อรองในการสั่งซื้อทั้งด้านคุณภาพ ราคา และความแน่นอนในการผลิต

ความเสี่ยงทางด้านการเงิน

เนื่องจากการดำเนินงานของบริษัทต้องใช้แหล่งเงินทุนบางส่วนจากการกู้ยืมทั้งจากธนาคาร
สถาบันการเงิน ตลอดจนนักลงทุนสถาบัน
ซึ่งมีความไม่แน่นอนเกิดขึ้นตามสภาพของตลาดเงินและตลาดทุนทั้งในประเทศและต่างประเทศ
ดังนั้นบริษัทย่อมได้รับผลกระทบจากการเปลี่ยนแปลงของสภาพคล่องทางการเงินและอัตราดอกเบี้ยเงินกู้ยืมที่เกิดขึ้น
บริษัทมีนโยบายการกู้ยืมจากธนาคาร สถาบันการเงิน และนักลงทุนสถาบัน
โดยไม่เจาะจงกู้ธนาคารหรือสถาบันการเงินใดสถาบันหนึ่งเท่านั้น
เพื่อกระจายความเสี่ยงของแหล่งเงินกู้
อีกทั้งอัตราดอกเบี้ยที่กู้มีทั้งอัตราดอกเบี้ยคงที่และอัตราดอกเบี้ยลอยตัวด้วยสัดส่วนที่เหมาะสมตามสถานการณ์
ความเสี่ยงจากอัตราแลกเปลี่ยนที่เกิดขึ้นมีผลกระทบกับการดำเนินงานของบริษัท
ในด้านของการนำเข้าสินค้าจากต่างประเทศ ซึ่งโดยเฉลี่ยมีมูลค่าไม่เกินร้อยละ 10
ของยอดขายของบริษัท และบริษัทได้ให้มีการซื้ออัตราแลกเปลี่ยนเงินล่วงหน้า (Forward
Contract) เพื่อป้องกันความเสี่ยงดังกล่าวตามความจำเป็นอย่างเหมาะสม
โดยไม่มีนโยบายในการเก็งกำไรจากอัตราแลกเปลี่ยนแต่อย่างใด

ความเสี่ยงเกี่ยวกับการดำเนินการของรัฐบาล

 เนื่องจากธุรกิจเช่าชื้อนี้เป็นธุรกิจที่มีการแข่งขันกันสูงมาก ทำให้รัฐบาลต้องให้ความสำคัญที่จะเข้ามาควบคุม โดยการจัดตั้งสำนักงานคณะกรรมการคุ้มครองผู้บริโภคขึ้นมาดูแล มิให้บริษัทที่ประกอบธุรกิจเช่าชื้อเอาเปรียบผู้บริโภค และในขณะเดียวกันกรมพัฒนาธุรกิจการค้า กระทรวงพาณิชย์ กำลังมีการพิจารณาร่างพระราชบัญญัติธุรกิจเช่าชื้อ เพื่อมาบังคับในเรื่องการกำหนดอัตราดอกเบี้ย ค่าธรรมเนียมการผิดนัดชำระหนี้ หรือค่าปรับในการชำระหนี้ล่าช้า ซึ่งอาจทำให้เกิดการเอารัดเอาเปรียบกับผู้บริโภคได้ ดังนั้นบริษัทจึงได้กำหนดแนวทางการปฏิบัติเกี่ยวกับธุรกิจเช่าชื้อของบริษัท ให้สอดคล้องกับแนวทางที่ทางราชการกำหนด พร้อมกับติดตามข้อมูลข่าวสารดังกล่าวตลอดเวลา